**Gyakran ismételt kérdések (GYIK)**

**Kik jelentkezhetnek a versenyre?**

A versenyre minden 9 - 12. évfolyamos diákot várunk Magyarországról és a határon túlról, továbbá a technikumot végző diákoknak is lehetőségük van a jelentkezésre.

**Milyen kísérletet kell bemutatni?**

A verseny során a tanulók bármilyen, tetszőleges, általuk kedvelt vagy érdekesnek tartott kísérletet bemutathatnak. A kísérletek témája lehet kémiai, biológiai vagy fizikai. A bemutatás részét képeznie kell egy rövid elméleti háttérnek, mely magyarázatot ad a kísérlet során tapasztaltakról. A videó tartalmazhat olyan kísérletet, melyről az iskolában tanultak, de olyat is, amely egyszerű háztartásbeli eszközök és anyagok felhasználásával is megvalósítható (pl.: tojás ecetbe téve szén-dioxidot fejleszt).

**Milyen hosszú legyen a videó?**

A videó maximálisan 3 perc hosszúságú lehet, mely túllépése esetén pontlevonás jár. Minimális hosszúságot nem határoztunk meg. Segítségül a tavaly beküldött videók megtekinthetők honlapunkon.

**Hol készüljön a videó?**

A videó készülhet iskolában, laboratóriumi körülmények között, de akár otthon a konyhában vagy a lakás bármelyik részében, esetleg a kertben vagy a teraszon.

**Milyen minőségben készüljön el a videó?**

A videók készítése nem igényel professzionális felszereltséget, egy egyszerű okos telefonnal is rögzíthető. A videó formai kikötése, hogy a hang jól hallható és a videón megjelenő kísérlet képi világa látható legyen.